ming030890/wiki-yue-high-quality huggingface dataset:
冰山

冰山係一塊好大、浮喺海面嘅冰，通常係由近岸邊嘅冰川或者冰原分裂出嚟嘅。

特點
因為呢啲冰多數係由淡水凝結而成，密度低過海水，所以就浮到喺海面。但係平時見到嗰部份其實只係佔左成個冰山嘅10%左右，即係話座冰山有大約九成都係嚮海面以下。
一般嘅冰山，高度(淨係計水面以上嘅部份)由1米至80米不等，現時所知最高嘅冰山喺北大西洋，有成168米高，即係差唔多55層樓咁高。入面嘅溫度可能低至攝氏零下20度。
由於佢哋浮喺海面，所以就算佢哋咁大塊，都可以喺海度漂流，有啲可以一年郁成7公里。

雜錦
如果有人揸船嗰陣唔小心撞到冰山，就可能造成傷亡。例子有鐵達尼號喺1912年因為撞冰山而沉沒，死咗1,500人。電影《鐵達尼號》就借咗呢件事嚟講出一個愛情故事。
啲人成日講嘅冰山一角，就係用嚟形容一啲大家見到嘅問題，其實只係成個大問題嘅一小部份，就好似我哋見得到嘅冰山只係佢嘅一小部份一樣。
劉美娟

劉美娟（1967年11月28號—）係前香港無綫電視女藝員，香港電台DJ。1985年參加無綫電視嘅健美小姐競選攞到亞軍入行。佢係基督徒，藝人之家成員之一，老公係歌手張崇德。

屋企
2001年同張崇德結婚，2005年2月19號佢生咗第一個仔張天藍出世一日就夭折，2006年佢又有咗，2007年2月生咗另一個仔張日希，2008年9月再生咗個女張日晴。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
劉美君

劉美君（Prudence Liew，1964年12月10號—）係1990年代香港歌手，名作係1986年電影《靚妹仔》系列嘅第三集《午夜麗人》嘅主題曲《午夜情》。之前，劉美君已經做過童星，拍廣告同埋電視。讀高中之後，劉美君開始做電影製片。
劉美君嘅前夫係電影導演黃泰來。響《志雲飯局》，劉美君接受訪問講，佢老豆曾經有3個老婆，自己屋企有五個兄弟姐妹，收尾父母離婚，劉美君跟阿媽生活。
劉美君已經移民美國，讀營養學、鍾意睇哲學、道家、孔子嘅書。
喺2008年中，劉美君曾經返香港出碟同埋搞演唱會。
劉美詩

劉美詩（1960年—）係香港康泰旅行社前總經理同公司發言人。佢經常接受傳媒訪問有關香港人外遊事務。
劉美詩喺康泰做咗三十幾年，經歷過911事件、沙士、南亞海嘯、泰國政變、豬流感危機同馬尼拉人質事件。
劉義符

劉義符（406年—424年8月4號），係劉宋第二位皇帝，422年到424年在位，佢無謚號，史稱宋少帝，跟封號叫宋營陽王。
劉義隆

劉義隆（407年—453年3月16號），係劉宋第三位皇帝，424年到453年在位，跟謚號叫宋文帝。
劉義隆在位近三十年，建立制度、賞罰分明、鼓勵農桑，減免賦稅力役，令到國家大治，「內清外晏，四海謐如」，而佢做皇帝期間嘅呢段盛世，因為佢嘅年號係元嘉嘅關係，所以歷史上叫做「元嘉治世」，不過，佢亦銳意北伐北魏，可惜北伐三次都係輸晒，《資治通鑑》有一段對於元嘉北伐嘅入便創傷就係咁寫嘅：「元嘉之政，自此衰矣」。
劉義隆死後，最初謚號宋景帝，但係劉劭被劉駿殺死之後，劉義隆嘅謚號改為宋文帝，因為咁，劉義隆後世就被稱為宋文帝。
劉美兒

劉美兒（Eli Lau Mei-yee）係香港專欄作家。
劉美兒響恩主教書院（Valtorta College）畢業，香港浸會大學傳理學院英文新聞系（學系後來改叫國際新聞系）學士，香港中文大學文化研究碩士。畢業之後去咗英文虎報做記者，先後跑過港聞 beat 同埋財經 beat，亦都有寫吓副刊專題。期間俾人叫去寫專欄。
喺明報生文館、文學館等等寫過文，多啲人識嘅係喺世紀版「Meanwhile」欄內撰寫心情故事，之不過個專欄冇咗喇，佢就轉寫「影像故事」，寫出相片背後嘅點滴心情。又寫過「租界」專欄，亦有響信報同埋內地報刊寫書介。
劉義康

劉義康（409年—451年），乳名車子，彭城人。係南北朝時代劉宋嘅藩王，宋武帝嘅第四仔、文帝嘅細佬，封彭城王。436年4月，佢夾埋文帝殺咗大將檀道濟，俾任命做大將軍、司徒同揚州刺史。之後因為文帝嘅猜忌俾廢為庶人，喺451年遇害。
劉義慶

劉義慶（粵拼：lau4 ji6 hing3，403年—444年2月26號），南朝劉宋彭城（江蘇省徐州市）人。佢係知名嘅文學家同政治人物，世襲臨川王，死後跟諡號叫康王。
國立苗栗高級中學

國立苗栗高級中學，簡稱苗栗高中、國立苗中，舊稱省立苗中，喺臺灣苗栗縣苗栗市，同苗栗高商同埋建臺中學三校相鄰，係苗栗縣最早成立嘅國立高中。
國立臺灣大學醫學院

國立臺灣大學醫學院（英文：National Taiwan University College of Medicine），簡稱臺大醫學院（NTUCM），係國立臺灣大學嘅十一間組成學院之一。佢嘅前身可以追溯到1897年設立嘅臺北病院嗰度嘅「醫學講習所」，嗰個講習所亦都係臺灣最早設立嘅一間有現代醫學教學嘅醫學機構。

沿革
1895年6月20日，日軍喺大稻埕千秋街（依家嘅臺北市貴德街）借用民居建立「大日本臺灣病院」（依家嘅國立臺灣大學醫學院附設醫院前身），由濱野昇（日文：浜野昇）做第一任院長。
1896年4月，大日本臺灣病院改名做「臺北病院」。
1897年5月，臺灣總督府醫院官制公布，病院再更名做「臺灣總督府臺北醫院」。同年7月，醫院搬到明石町（依家嘅常德街臨新公園），院長山口秀高喺院內開咗「醫學講習所」。
1899年，醫學講習所改建成為「臺灣總督府醫學校」。
1918年，臺灣總督府醫學校改咗做「臺灣總督醫學校專門部」。
1919年，成立「臺灣總督府醫學專門學校」。
1922年，專門部同「臺灣總督府醫學專門學校」合併。
1927年，臺灣總督府醫學專門學校改名做「臺灣總督府臺北醫學專門學校」。
1936年，成立「臺北帝國大學醫學部」，專門學校併入「臺北帝國大學醫學部」成為「臺北帝國大學附屬醫學專門部」。
1938年，臺北醫院併入臺北帝大醫學部，咗名做「臺北帝國大學醫學部附屬醫院」。
1945年，中華民國政府接收臺灣後，臺北帝大醫學部同附屬醫學專門部合併，改名做「國立臺灣大學醫學部」。 臺北帝國大學醫學部附屬醫院、日本赤十字社臺灣支部病院，分別改名做國立臺灣大學醫學院第一附屬醫院、國立臺灣大學醫學院第二附屬醫院。
1946年，奉教育部函，臺大醫學部改名做「國立臺灣大學醫學院」，醫科四年制改為五年制，並且加一年實習；醫學專門部併入醫學院。呢個係台灣施行中式醫學教育制度嘅開始。
1947年，國立臺灣大學醫學院第二附屬醫院（院址係依家嘅臺北市立聯合醫院中興院區，院制由依家嘅衛生福利部臺北醫院承襲）改為隸屬於臺灣省行政長官公署，所以唔再係由國立臺灣大學醫學院管理。
1948年，第三十七學年度開學前，教育部將醫學教育由五年制改成六年制。
1949年，經校長傅斯年令，醫科六年制改制為七年制，醫科一、二年級改咗叫「醫預科」，隸屬理學院。
1950年3月10日，「國立臺灣大學醫學院附設醫院附設高級護士職業學校」（簡稱「臺大護校」）正式成立，當時做緊臺大醫院護理部主任嘅陳翠玉做創校校長，同年5月15號正式上課。
1955年開設牙醫學系。
1956年國立臺灣大學護理系成立後，臺大護校停止招生。
1959年9月，臺大護校停辦。
1973年，奉教育部令醫科改制做醫學系。
1992年，取消咗復健醫學系，改咗做物理治療學系同埋職能治療學系。
1993年，成立全院性嘅課程委員會同教學發展委員會。增設急診醫學科。
1994年，成立兒童醫院籌備處； 公共衛生學科改名做社會醫學科； 實驗診斷科改名做檢驗醫學科。
1996年，正式成立研究發展室（研究發展分處），整合醫學院、附設醫院同埋公衛學院成立跨領域、整合性嘅群體研究計畫，並且統籌辦理醫學校區學術研究相關嘅行政事務。
1998年3月，臺大醫學院舊館（依家嘅國立臺灣大學醫學人文博物館）同臺大醫院舊館（依家嘅臺大醫院西址）都俾臺北市政府文化局根據《文化資產保存法》定咗做直轄市定古蹟。
2000年12月，成立醫學系辦公室。醫學系牙科調整咗做一般醫學科。 設臨床藥學研究所、臨床醫學研究所碩士在職進修專班、癌症研究中心。 解剖學科（所）改名做解剖學暨細胞生物學科（所）；細菌學科（所）改名做微生物學科（所）；雷射醫學研究中心改名做光電生物醫學研究中心。
2003，設基因體醫學研究中心（校級功能性中心）。
2004，設物理治療學研究所博士班。 設法醫學研究所碩士班。
2005年，醫事技術學系改名做醫學檢驗暨生物技術學系。基因體醫學研究中心改名做「醫學卓越研究中心」， 佢嘅下面設有基因體醫學組（原基因體醫學研究中心）、癌症醫學組同感染症醫學組，進行相關領域之研究。
2007年9月，郭台銘捐贈新臺幣150億元俾國立臺灣大學，當中嘅100億元新臺幣，用嚟起有500個病床規模嘅臺大醫院癌症醫學中心(NTUCC)，同埋質子中心；另外嘅50億元新臺幣，就由郭台銘創辦嘅永齡基金會同臺大共同針對高端設備醫療、幹細胞移植、預防醫學同醫學工程四個項目進行合作。
2008年，成立牙醫專業學院。設腫瘤醫學研究所博士班、臨床基因體醫學研究所博士班（2012年改名做基因體暨蛋白體醫學研究所）
2009年，附設癌症醫院改名做附設癌醫中心醫院
2010年，醫學卓越研究中心改名做基因體醫學研究中心。設轉譯醫學博士學位學程。
2011年，設腦與心智科學研究所碩士班。
2012年，設臨床基因醫學研究所改名做基因體暨蛋白體醫學研究所、光電生物醫學研究中心改名做光電醫學研究中心（2015年整併入醫療器材與醫學影像研究所）。
2013年，成立藥學專業學院、設口腔生物科學研究所博士班
2014年，設醫學教育暨生醫倫理學科暨研究所（由社會醫學科、一般醫學科調整成立）
2015年，設醫療器材與醫學影像研究所、基因體暨蛋白體醫學研究所碩士班
2018年12月19日，癌醫中心醫院開始試營運。
2019年7月4日，癌醫中心醫院正式供應醫療服務。12月19日，癌醫中心醫院舉辦冠名揭幕典禮，冠咗郭台銘老母初永真嘅名，改名為「永真健康醫療大樓」。
2021年3月，原編制獨立嘅癌醫中心醫院，因為財務赤字改制做醫學院附設醫院癌醫中心分院（英文名照舊係NTUCC）。

建築物
臺大醫學院喺臺北市中正區中山南路同仁愛路嘅交叉路口。其中有喺1945年以前起嘅二號館（依家嘅醫學人文博物館）、藥學館，同埋藥理館；1945年以後增建嘅藥理實驗室、聯合教學館、圓形教室、基礎醫學大樓，同埋診斷治療大樓等。
國立虎尾科技大學

國立虎尾科技大學﹙簡稱虎尾科大，英語：National Formosa University，NFU﹚係臺灣一間大學，喺1980年成立。而家有工程學院、電機資訊學院、管理學院、文理學院等四個學院。另外仲設有國立虎尾科技大學進修學院。中文校訓係「誠正精勤」。
國立西洋美術館

國立西洋美術館係個喺日本嘅世界遺產，登錄喺聯合國教科文組織嘅世界遺產名錄。
國立臺灣藝術大學

國立臺灣藝術大學，簡稱臺灣藝大、臺藝大、臺藝，喺中華民國臺灣新北市板橋區浮洲地區，鄰近臺鐵浮洲站，係間以藝術係發展主軸嘅高等院校。
國立西南聯合大學

國立西南聯合大學係中華民國舊時一間臨時嘅國立大學，由北京大學、國立清華大學同南開大學喺1938年喺雲南昆明合辦，1946年解散。
凍

凍（粵拼：dung3），又叫冷，係指溫度相對比較低嘅狀態，理論上最凍嘅狀態就係絕對零度。
人工製造凍嘅環境叫做冷凍。
凍傷

凍傷係由於長期處於極為寒冷嘅狀態下而引起嘅人體局部或全身嘅傷害。輕則皮膚組織紅腫、局部血液流通不暢，並會產生發癢、刺痛、麻木等感覺，需要治療；重則失溫，皮膚發黑、血管壞死，然後喪失知覺，造成全身永久損傷，可能危及性命，需及早進行治療。
凍咖啡

凍咖啡係凍飲嘅咖啡，多數都係將沖好嘅咖啡加冰整凍，常見用嚟做凍咖啡嘅咖啡類型有莫卡同鮮奶咖啡。
凍嘢

凍嘢（粵拼：dung3 je2，英文：Frozen dessert）係指啲用冰整出嚟或者雪凍咗嘅甜品，例如雪糕、甜筒、雪條、新地等。
凌雲會

凌雲會係日本民主黨嘅一個政策小組，核心人物有前原誠司、仙谷由人同枝野幸男，喺2002年創立。
凍化學

凍化學（cryochemistry）係化學嘅一個子領域，研究極低溫（-150 °C 或者以下）之下嘅化學反應。
凌霄閣

凌霄閣（英文：Peak Tower）係香港太平山頂一座樓，1996年起好，地面係山頂纜車嘅山頂站，入面有觀景台、商舖、食肆，重有香港杜莎夫人蠟像館。
凍冰冰去旅行

《凍冰冰去旅行》（英文：Taiwan Hot Spots）係香港電視廣播有限公司嘅遊埠節目，《涼浸浸去旅行》續作，由余思霆、梁凱晴、宋婭彤、姜宇夫做主持，介紹臺灣各地嘅冬季玩樂地方，由2021年12月24號到2022年2月25號香港時間逢禮拜五20:30到21:00喺J2播。

節目調動
2021年2月4號：由於直播《2022北京冬季奧運會開幕典禮》，所以停播一次。
2021年2月11、18號：由於直播《2022北京冬季奧運會 黃金直擊》，所以停播一次。
凍原

凍原係一種生態系統，主要響緯度比較高嘅地區，天氣凍，多數都係乾燥，好少植物適應到，動物亦比較少。
即興劇

即興劇（英文：improvisational theater）係一種冇劇本嘅戲劇演出形式，每場演出從現場觀眾畀嘅一啲簡單建議為靈感，演員喺舞台上合作即興創作出嘅戲劇。演員喺上台演出之前係完全唔知自己要做啲點樣嘅戲，佢哋都係接受咗觀眾嘅建議之後，然後每個喺台上演出嘅演員開始同其他演員開始互動噉做戲，自己諗出對白、情緒、動作等，其他演員要繼續諗點樣將故事接落去，慢慢一步一步噉將成套劇嘅劇情建構出嚟。

形式
無論係任何型式嘅即興劇，都係由演員喺演出裏面即時發展對話同表演。因為具有唔可以預知嘅特質，而且總係發生令人意想不到嘅劇情，即興劇經常自然噉偏向喺喜劇風格。因此即興劇亦經常令人覺得係一種充滿活力同歡樂感嘅娛樂。事實上，即興劇亦可能有動人嘅劇情，或以實驗風格、以唔係敘事嘅方式嚟呈現演出。

短篇即興劇／即興遊戲
演員挑戰特定嘅遊戲規則同限制，創造出嘅即興劇，以大約3-5分鐘嘅短劇形式呈現。
喺香港有被教授過嘅即興短劇有加拿大Theatresports，源自加拿大戲劇大師Keith Johnstone。而喺香港有戲劇培訓團體同社福機構舉辦，例子有青皮人互動劇場，基督教香港信義會等。
喺香港同澳門，有以Theatresports作爲藍本改成嘅即興劇場比賽，叫做「勁爆劇場大比拼」，並且改爲用廣東話進行，性質相近但有些微差別。喺分別上最大係：表演前多咗音樂同跳舞帶動氣氛，每隊有預先排練過嘅開場「Opening」，即興部分需要帶出正面信息，並且由一個團體演出轉變到較爲團隊競爭性質嘅比賽。

長篇即興劇
由一幕幕直接或間接相關嘅即興場景，所組成嘅長篇即興劇。演出時間可以由30分鐘到90分鐘，甚至更長。好似一齣有劇本嘅戲劇，可能係單線或多線劇情，可能有明確嘅劇種風格（例如：莎劇、推理、音樂劇等）。無論係邊一種劇，長篇即興劇嘅演出，一樣係從觀眾嘅建議開始，演出內容冇劇本，亦未經過排練。
即興音樂

即興音樂係爵士樂嘅重要一環。
即興音樂（英文：musical improvisation）係指一個人自主噉即興表演一段音樂嘅過程，例如一個（熟識作曲嘅）人坐喺座鋼琴前面，即場諗同彈一首旋律出嚟。
即食飯

即食飯係一種可以喺短時間之內煮熟嘅飯，概念同即食麪差唔多。
卵

卵，又叫卵子或者卵細胞，係動物乸嘅生殖細胞，當同精蟲結合之後，就會變做膥或者胚胎，形成咗一個新嘅生命。
即興跳舞

即興跳舞（英文：dance improvisation）係指一個人自主噉即興跳一段舞嘅過程。喺某啲舞蹈嘅訓練當中，即興跳舞被指可以攞嚟培育學生對排舞嘅理解同創造力。
卵巢

卵巢（英文：ovary）係乸嘅動物嘅生殖器官一部份，負責製造卵子同性激素。
卵生動物

卵生動物（Ovipara）係指有性生殖，母體用卵受精生育後代嘅動物。後代由阿媽生膥，靠膥嘅蛋白質提供營養繼續發育。直到新個體破卵而出。爬行類、兩棲類、魚類、鳥類同哺乳類中單孔目大多數都係卵生動物。
基替

基替（粵拼：gei1 tai3，意大利文：Chieti）係喺意大利中部阿布魯佐嘅一個城市。基替省嘅首府。
基本口糧

基本口糧（英文：Basic needs）又叫基本糧，講緊人類個體維持生存嘅基本糧食需求量。佢嘅消耗量同人體需求嘅熱量成正比，唔單止同生活水平、飲食結構、勞動強度有好大關係，同時都同生命嘅各個階段、性別差異同體格差異有好大關係，屬於營養學嘅概念。
基本分析

基本分析（fundamental analysis）喺會計學同金融學上涉及分析財務報表、市場同利率嘅等因素嚟評估一間公司嘅前景。
基本步

基本步（basic step）係舞蹈上嘅一個概念。如果話「呢個舞步係呢隻舞種嘅基本步」，意思係指隻舞種係由嗰個舞步定義嘅，會設定嗰隻舞種嘅節奏。

例
盒舞步係多種社交舞（華爾茲等）嘅基本步。
基本事件

基本事件（elementary event）喺概率論上係指淨係包含一個可能結果嘅事件。
基本代數

基本代數，或者叫初等代數，係相對上簡單嘅代數。
基替省

基替省（粵拼：gei1 tai3 saang2，意大利文：Provincia di Chieti）係意大利阿布魯佐嘅一個省。面積2,588平方公里，約莫卌萬人喺度住。首府基替。
下分104市鎮。
基本注意代幣

基本注意代幣（英文：Basic Attention Token，縮寫BAT）係一個區塊鏈為主要技術，建基於Ethereum嘅一種虛擬貨幣。呢種貨幣由Brave Browser嘅團隊設立，目的係為咗解決數碼行銷預算未被正確投放嘅問題，同時解決過程入面嘅安全性，公平性同有效性。用戶可以睇到一啲針對佢哋喜好嘅廣告而賺到呢啲代幣，但同時唔會起身佢哋自己嘅私隱。
根據佢哋嘅官方網頁，基本注意代幣嘅團隊建立緊一個生態系統，當中包括唔同嘅科技公司同團隊。
而家，喺一啲唔同嘅投資網站，例如eToro，Binance同埋UpHold都可以買得到BAT。
四美地鐵站

四美地鐵站（英文：Simei MRT Station，編號EW3）係星加坡地鐵東西線嘅車站，喺星加坡本島淡濱尼規劃區。呢個站主要服務四美區。
四眼雞丁

四眼雞丁（Chicken Little）係2005年美國3D動畫電影，由和路迪士尼公司製作，係迪士尼第46套動畫片。故仔講到主角「雞丁」向農場其他動物警告個天會冧落嚟，不過無人信佢，但最後個「天」真係冧落嚟。
四節

四節係華人傳統四大節日，有唔同嘅定義流傳。

春節、清明、端午、中秋四節
其中一種講法係農曆新年（春節）、清明、端午同中秋四個節，都係一家人團聚一齊過嘅節日。

春夏秋冬四節
北洋政府大總統袁世凱喺民國三年（1914年）曾經頒令，定陰曆元旦為春節、端午為夏節、中秋為秋節、冬至為冬節。國民可以休息，公務人員亦准放假一日。

除清盂九四節
傳統祭祖亦有四節，分別係：除夕、清明（掃墓節）、盂蘭（中元節）、九九節（重陽節）。
四美街

四美街（英文：Sze Mei Street），係香港九龍新蒲崗嘅一條馬路，由五芳街、彩頤里交界開始，去到景福街。
四籽樹科

四籽樹科（學名：Tetrameristaceae）係雙子葉植物綱杜鵑花目嘅一個科。
四等人制

四等人制係大元推行嘅種族分級政策，將國民分做四個等級，由高到低係：蒙古人、色目人、漢人、南人，唔同等級有唔同待遇，譬如高官多數由蒙古人同色目人做，漢人同南人都係做低級官員。
前370年代

前370年代係指前379年去到前370年之間嗰十年嘅年代。
卡洛斯·安東尼奧·羅培茲

卡洛斯·安東尼奧·羅培茲（西班牙文：Carlos Antonio López，1792年11月4號—1862年9月10號），係巴拉圭嘅獨裁者、軍官。喺1841年去到1844年期間做巴拉圭嘅第一執政，之後佢俾選為咗首任總統。
卡比李陀羅曼路

卡比李陀羅曼路（意大利文：Carpineto Romano）係意大利拉素羅馬省一個鎮，亦係教宗良十三世出世嘅地方。
卡洛斯·索拉

卡洛斯·索拉係一個西班牙電影導演、編劇、攝影師、作家。
卡洛斯·葛戴爾

卡洛斯·葛戴爾（Carlos Gardel，1890年12月11號—1935年6月24號）係一位喺法國出世嘅阿根廷人。佢係一位歌手、作曲家兼演員，係阿根廷史上最出名嘅音樂人之一，最出名在於作同唱咗好多首到咗廿一世紀初都仲好多人識嘅探戈歌曲。
卡比路

卡比路（意大利文：Fabio Capello，1946年6月18號—）係意大利足球員同足球教練，分別以球員同教練身份效力過羅馬體育會、祖雲達斯同AC米蘭等意大利足球會，亦代表過意大利足球代表隊出席喺西德舉行嘅1974年FIFA世界盃。另外重兩度執教西班牙甲組足球聯賽球會皇家馬德里，國家足球隊方面就執教過英倫同俄羅斯足球代表隊。2017年6月做咗中國足球超級聯賽球隊江蘇蘇寧嘅教練，至2018年3月解約，同年4月宣佈退休，結束超過卅年嘅教練生涯。
卡洛布列西斯

卡洛布列西斯（意大利文：Carlo Blasis，1797年11月4號—1878年1月15號）係意大利王國男芭蕾舞者。
北迴線

北迴線，係臺灣鐵路管理局嘅鐵路線，屬於東部幹線一部份，1980年2月1號通車。鐵路由宜蘭縣蘇澳新站去到花蓮縣花蓮站，長79.2公里，設13個站。
北達哥他州

北達哥他州（North Dakota），舊時亦叫北得高打省，係花旗國中西部之一州，北便黐住加拿大。西元1889年11月2號起，得高打劃南北二省而治。北達哥他州首府係俾斯麥。

繙譯
花旗國行省無官府改定之中文名，繙譯全憑各大報章雜誌師爺智慧。茲摘錄如下：
北達哥他
北達科他（新華社譯法，但「科」字明顯唔啱廣東話音。）
北辰區

北辰區係中國天津一個區，總面積478平方公里，人口87萬。
北迷

北迷（粵拼：bak1 mei4，越南文： Bắc Mê）係越南河江下轄嘅一個縣。
太平橋站

太平橋站 (哈爾濱地鐵)：哈爾濱地鐵1號綫同3號綫嘅轉車站。
太平橋站 (北京地鐵)：北京地鐵19號綫嘅車站。
太平橋站 (鐵路)：黑龍江哈爾濱一火車站。
六里橋東站：北京地鐵9號綫喺規劃或施工嗌過太平橋站。
太平廣記

《太平廣記》係中國北宋一本書，作者李昉，收集咗嗰時嘅野史同小說故仔。
太平島

太平島（粵拼：taai3 ping4 dou2；他加祿話：Ligaw / Ligao，義「野島」；越南文：đảo Ba Bình／島波平）係南沙群島天然面積第一大嘅島，面積51公頃，而家由中華民國實際控制，隸屬高雄市旗津區中興里，亦係實際控制領土嘅最南點。中華人民共和國、菲律賓、越南都宣稱有嗰度主權。
隨住中華人民共和國喺永暑礁、美濟礁、渚碧礁大幅填海，太平島面積排位而家跌到落第四。
太平村

太平村（Tai Ping Village）係香港新界西貢區菠蘿輋一條村，喺1971年由香港明愛開村，專畀漁民上岸住。
太平山街

太平山街（Tai Ping Shan Street）係香港島太平山嘅一條街，嚮必列者士街、四方街同普仁街之間。係一條行車嘅馬路。
太平山街嚮中西區舊區，嗰度啲樓多數都係6層高嘅唐樓，都有幾十年歷史，樓下係街鋪，做士多或者工場嘅多，不過有西人鍾意租嚟做寫字樓或者美術設計室咁。

史
喺香港開埠初期，英國人嚮水坑口上岸並佔據香港島，駐軍大笪地遺址。大量華人聚居喺呢度，人口眾多，產生治安同衛生問題。1894年，太平山街一帶鼠疫流行，死者眾多，喺一個月內就死咗450幾人。香港政府喺疫症期間封閉太平山街民居，立例收回土地，清拆後起咗卜公花園；同埋推行病理研究，開辦病理學院。
太平村遊樂場

太平村遊樂場，香港公園之一，遊樂場之一，喺西貢菠蘿輋，太平村菠蘿輋路，英文叫Tai Ping Village Playground。行政上歸西貢區。設施有籃球場，以及長者健身園地。公園開朝七晚六。歸康樂及文化事務署管。
太平新村休憩處/避雨亭

太平新村休憩處/避雨亭，香港公園之一，遊樂場之一，喺南丫島榕樹灣太平新村，英文叫Tai Peng San Chuen Sitting-out Area/Tai Peng San Chuen Rainshelter, North Lamma。行政上歸離島區。設施有戶外乒乓球檯。
國際橋牌社

《國際橋牌社》（英文名稱：Island Nation）係台灣嘅首部政治劇集，而家已經播出咗兩個季度。劇情講述咗台灣喺1987年解嚴之後逐步推動民主化嘅過程，同埋政治勢力之間背後嘅角力。
國際母語日

國際母語日（粵拼：gwok3 zai3 mou5 jyu5 jat6；又譯做世界母語日）定為每年嘅2月21號，由聯合國教科文組織喺1999年11月17號提出倡議，由2000年起，每年嘅2月21號為「國際母語日」。目標係向全世界宣傳保護語言嘅重要性，促進母語傳播，增進母語尊重意識，保護語言共文化多樣性，避免地球上大部分嘅語言消失。呢個日期源於孟加拉語言運動，當時孟加拉國重係巴基斯坦嘅一部分，啲人出街遊行提請孟加拉文成爲官方語文，期間有幾個學生喺1952年2月21號被軍警槍擊而死，呢場母語運動係孟加拉獨立進程嘅重要事件之一，因此呢日成為「語言運動紀念日」。
國際民航組織機場代碼

國際民航組織飛行計劃標準表。出發地同目的地都係填國際民航組織四字母機場代碼。
國際民航組織機場代碼（簡稱ICAO代碼或OACI代碼）係國際民航組織為世界各地嘅機場（包括軍用同民用機場）制訂嘅識別代碼，由四個基本拉丁字母組成。國際民航組織機場代碼主要用於航空管制同飛行規劃等方面。

代碼結構
國際民航組織機場代碼首字母分區。
同國際航空運輸協會機場代碼相比，國際民航組織機場代碼有更明顯嘅區域性：
大部份情況下，頭一個字母表示大分區，第二個字母表示國家，第三個字母表示飛航情報區，第四個字母表示機場例如法國巴黎郊外嘅戴高樂機場個代碼「LFPG」嘅四個字母分別代表：
L：南歐
F：法國
P：巴黎飛航情報區
G：戴高樂機場
但係如果某個國家領土面積好大或者有好多機場嘅話，就頭一個字母表示國家，第二個字母表示飛航情報區，其他兩個字母表示機場。例如廣州白雲機場個代碼「ZGGG」嘅四個字母分別代表：
Z：中國大陸、朝鮮同蒙古
G：廣州飛航情報區
GG：白雲機場
加拿大同美國本土嘅機場係特例：加拿大機場嘅國際民航組織機場代碼，通常係就恁喺對應嘅國際航空運輸協會機場代碼前面加個「C」；美國本土嘅機場就加「K」。
另外，國際民航組織同樣會為每個飛航情報區指定一個四字母代碼。例如中華人民共和國嘅十個飛航情報區嘅代碼分別係：
北京飛航情報區：ZBPE
廣州飛航情報區：ZGZU
香港飛航情報區：VHHK
昆明飛航情報區：ZPKM
蘭州飛航情報區：ZLHW
武漢飛航情報區：ZHWH
三亞飛航情報區：ZJSA
瀋陽飛航情報區：ZYSH
上海飛航情報區：ZSHA
烏魯木齊飛航情報區：ZWUQ
國際民航組織航空公司代碼

國際民航組織航空公司代碼（簡稱ICAO代碼或OACI代碼）係國際民航組織為世界各地嘅航空公司（包括客運及貨運航空公司）制訂嘅識別代碼，由三個基本拉丁字母組成。
國際歌

《國際歌》（法文：L'Internationale）係國際社會主義運動嘅主題曲，流傳廣泛。原來嘅法文歌詞由鮑狄埃（Eugène Pottier，1816年-1887年）喺1871年作（嗰時係用馬賽曲（La Marseillaise）嘅曲調去唱），狄蓋特（Pierre Degeyter，1848年-1932年）喺1888年為呢首歌譜曲。時至今日，呢首歌已經畀人譯成好多唔同語言。
呢首歌曾經嘅第一國際同埋第二國際嘅會歌（共產國際嘅會歌並唔係呢首）。
20世紀初，好多歐洲國家，因為呢首歌有宣揚共產主義同埋無政府主義嘅歌詞而禁咗渠。
直到1944年，呢首歌一直係蘇聯嘅國歌。後來蘇聯嘅國歌改咗做《打唔散嘅聯盟》，而呢首歌就成為咗蘇聯共產黨嘅黨歌。最早嘅俄文翻譯係由Aron Kots（Arkadiy Yakovlevich Kots）喺1902年所作，發表喺倫敦出版嘅一本俄國移民雜誌Zhizn（《生活》）度。呢個翻譯版本包括咗原文六段歌詞嘅其中三段同埋副歌。呢首歌最廣泛流傳嘅中文版本就係由俄文版翻譯而成嘅。
呢首歌喺世界各地嘅共產黨人、社會黨人同埋社會民主黨人之間廣泛流傳，同時亦係中國共產黨嘅非正式黨歌。
佐治奧威爾喺佢嘅小說《動物農莊》入面，作咗首《英格蘭嘅鳥獸》（Beasts of England）用嚟影射國際歌。

廣東話版歌詞
曲：狄蓋特（4/4）
詞：鮑狄埃
曲：狄蓋特（4/4）
詞：鮑狄埃
群眾怒吼聲震裂壁壘，
烈火般驅走黑夜，
連貫歷史的正義呼喊，
在今日也呼喚你。
新天地由我們一手創，
讓人民力量體現，
綑鎖與貧窮全部衝破，
流熱血為真理洗擦。
堅守這最後爭鬥，
緊緊結聚為明晨，
Internationale，
要實現在這裏。
堅守這最後爭鬥，
緊緊結聚為明天，
Internationale，
要實現在這裏。

粤語三段歌詞
奮身，萬苦千辛嘅世人！
奮身，凍冰冰飢餓嘅人！
怨聲似驚天暴雷陣陣，
世界亂嗮怎可不挺身。
剝削嘅條例實太過分，
令奴隸完全激憤!
咪當作窮人唔敢翻身，
徹底作反絕不許胡混！
爭鬥已到了最後，
一心一意到明天，
全天下人人有份，
就必將會兌現！
（重複副歌）
莫等乜鬼嘢天使會救人，
莫等青天帝君或靈神！
自己要爭氣咪衹顧怨恨，
共同自救先至真！
偷與盜咁先會收檔，
衝破牢籠心激盪！
勇氣要全靠自己闖蕩，
趁鐵未冷先可打成鋼！
（重複副歌×2）
做工與耕種嘅係我們，
田間工廠駛乜靠別人！
這世上得我哋就穩陣，
怎可便宜啲好吃爛瞓！
多少肉已經畀人侵犯？
但啲烏鴉惡鷹嗰邊近，
即將會盡滅佢於早上，
燦爛嘅陽光遍照塵寰！
（重複副歌×2）

閩南語歌詞（可參考黑手那卡西嘅《福氣個屁》）
鬥陣，做工的兄弟姊妹！鬥陣，全世界歹命的人！
欲創造幸福的新世界，咱就愛團結起來。
資本家，剝削咱的血汗，緊起來反抗甲伊拼；
毋免驚頭家按怎鴨霸，工人鬥陣力量大！
這是工人的天下，團結起來，勞動者；INTERNATIONALE鬥陣就一定贏！
這是工人的天下，車拼相挺，向前行；INTERNATIONALE鬥陣就一定贏！
毋免求耶穌阿彌陀佛，嘛免望總統皇帝；
勞動者創造人類一切，天下原本工人的！
資本家，剝削咱的血汗，緊起來反抗甲伊拼；
毋免驚頭家按怎鴨霸，工人鬥陣力量大！
這是工人的天下，團結起來，勞動者；INTERNATIONALE鬥陣就一定贏！
這是工人的天下，車拼相挺，向前行；INTERNATIONALE鬥陣就一定贏！
國際橋牌社2

《國際橋牌社2》係台灣嘅一部政治劇集，係《國際橋牌社》嘅第二季。劇情集中喺1994年至1996年期間，以第一次總統直選同台海飛彈危機為故事背景展開。呢部劇集係喺2020年7月開始拍攝，去到馬祖北竿高登島同美國康奈爾大學實地取景，12月殺青。2021年9月10號，第一集喺YouTube全球免費首播，之後嘅集數喺2021年10月1號上架喺自家付費平台。公視主頻喺2021年12月25號開始，每個星期六晚上9點整連播兩集，而LINE TV喺2022年1月1日開始，每個星期六晚上11點整全網首播。
國際民主日

國際民主日（英文：International Day of Democracy）係用民主做主題嘅日子，定喺每年嘅9月15號，由聯合國大會喺2007年倡議，2008年正式開始。聯合國期望各成員國可以搞唔同活動去提高大眾對民主嘅認識。
千禧島

NASA發佈嘅千禧島張相。其中右上角係北邊，兩個最大嘅珊瑚礁分別係北伊斯勒（上）同南伊斯勒（下），而且佢哋都得500m闊。
千禧島（粵拼：cin1 hei1 dou2；英文：Millennium Island），又嗌千年島（cin1 nin4 dou2）、加路連島（英文：Caroline Island），係中太平洋一島，亦係線島群島東南邊一珊瑚礁。家下佢既係大洋洲基里巴斯最東邊嘅地方，又係全球時區最快嘅地方。喺一日24小時當中，最先踏入新嘅一日開始，及每年踏入新年同最先由佢攞正。

最初發現
呢個島最先發現時間有得拗，據歷史記載，最先係由麥哲倫喺1521年2月4號搭緊帆船搞環球海上航行發現，另一個記錄係1606年2月21號由皮德羅費南迪斯迪圭羅斯（葡萄牙文：Pedro Fernández de Quirós）發現。1795年12月16號俾英國首領威廉羅拔布頓（英文：William Robert Broughton）發現呢個珊瑚礁時將佢改名做「卡露蓮娜島」，主要係紀念英國海軍部隊長——菲臘史提芬子爵，巴朗一世（英文：Sir Philip Stephens, 1st Baronet）嘅女。之後亦喺1821年、1825年同1835年先後由英國嘅當頓島號船隻，美國軍隊啲軍艦行經中太平洋時又再次發現呢個珊瑚礁。不過好少有同佢相關嘅歷史記載。
不過拗數開始出現，大溪地班居民話佢哋最先喺1846年喺嗰個珊瑚礁入面賣椰子籽做擺攤。1868年俾英國皇家軍隊話發現呢個島先重記錄咗27位居民喺個島嘅南伊斯勒地區定居，重喺1872～1881年租畀英聯邦政府，1885年雖然有生產椰子嘅計劃，但英聯邦負責種啲椰子樹因爲冚唪唥出現病變死嗮而撤銷咗噉嘅計劃。原先島上淨低嗰六位波利尼西亞居民亦俾英聯邦政府定居到紐埃一帶。
而個島之所以後嚟變成「卡露蓮」個名，係喺1883年5月6號，美國天文學家從秘魯出發探索日食時，無意中發現咗呢個珊瑚礁兼俾美國軍隊記低，後嚟當晚約翰帕利薩探索小行星時將呢個珊瑚礁名改名做「卡露蓮島」，目的係爲咗記得佢探索過呢個島。

人口太少甚至一度成爲無人島
喺1868～1915年間，呢個島亦屬太平洋嘅無人島之一，直到1916年先至出現新嘅定居居民，主要都係生產同出口椰子籽為主。只不過因人口太少兼陷入債務危機而搞唔成。1926年減少到得返10位人口，直到1930年代尾淨低最後兩位大溪地居民都離開呢個島唔再喺度居留。直到1946年9月先至有史書記載得一個大溪地嘅家庭喺卡露蓮島住。1972年重俾英聯邦政府納入到吉爾伯特及埃利斯群島一部份直到1976年元旦分拆出去爲止。

成爲基里巴斯最東地方
1979年，因基里巴斯獨立，吉爾伯特群島亦成爲基里巴斯一部份，而卡露蓮島成爲基里巴斯最東邊嘅地方。基里巴斯政府本嚟諗住喺美國手頭攞返瓜諾島周邊啲地方，但因爲有條達維華條約劃咗出去。1987～1991年間又再次成爲無人島。

時區嘅調整
根據1994年12月23號嘅基里巴斯政府調整時區決議，從1995年1月1號開始，卡露蓮島（而家嘅千禧島，紅點位）成爲地球最東邊嘅地方，因為佢咁啱座落喺國際日期變更線嘅西邊隔籬。
基里巴斯獨立之後，基里巴斯共和國一直喺UTC-12、UTC-11、UTC-10呢三個時區入面，其中卡露蓮島屬UTC-10。直到1994年12月23號，基里巴斯總統考慮到國內因爲喺國際日期變更線附近，加上國內橫跨東西半球，爲咗解决成日出現兩個唔同日期嘅情況而統一修改時區，改到UTC+12、UTC+13、UTC+14呢三個時區入面。正因爲噉而出現咗UTC+14嘅新時區。期間總統重宣佈從1994年12月30號深夜開始，跳過1994年12月31號當日直接到達1995年元旦。正因爲噉改，卡露蓮島亦成爲地球上最早過新年嘅地方，基里巴斯亦成爲全球第一個睇到日出嘅國家。
後嚟好多紐西蘭同俄羅斯楚科奇半島一帶啲居民都唔知基里巴斯修改時區嘅大事，加上基里巴斯官方都唔想成爲21世紀第一個睇到第一縷陽光嘅地方。喺湯加同紐西蘭嘅漆咸群島都反對基里巴斯政府單方面做出噉嘅所為，話侵犯兼扼殺咗最先睇到21世紀第一縷陽光嘅地方權益。不過基里巴斯政府唔啋，1999年底，由於要籌劃要慶祝人類踏入新千年階段兼慶祝千禧年，卡露蓮島亦俾基里巴斯官方改名做「千禧島」。雖然佢係無人島，但佢派咗一大堆基里巴斯啲娛樂明星同總統一齊去個島上面慶祝人類踏入21世紀階段。同年大除夕，有超過70位基里巴斯嘅歌手同舞蹈家從首都南達維華出發到千禧島。當日深夜，大概有25位記者陪同向全球範圍衛星直播千禧島嘅大除夕倒數嚟迎接21世紀、人類新千年同千禧年嘅殺到。就喺當晚深夜到第二日凌晨，估計全球有超過1,000,000,000人收睇咗噉嘅電視直播。
睇埋：慶祝千禧年
不過唔理媒體定政府都反對基里巴斯政府單方面做出嘅「調整時區」所爲，喺2000年1月1號當地時間朝頭早（UTC+14），千禧島亦冇辦法成爲地球第一個地方睇到日出。其實21世紀最早睇到第一縷陽光嘅地方係南極洲東邊，迪布冰川到維多灣嘅海邊（66°03′S 135°53′E﻿ / ﻿66.050°S 135.883°E﻿ / -66.050; 135.883），嗰邊比千禧島重要早35分鐘出太陽。因爲嗰個位唔單止距離南極圈最近冇極晝同極夜嘅地方，而且嗰帶屬南極圈周邊北邊些少，周邊從每年12月開始到第二年3月都有極晝響度，加上已經從大氣折射原理角度嚟睇，究竟係幾時日出定日落都有明確嘅位搞清楚。

地理
千禧島喺線島群島最東南偏南嘅㞘位，喺夏威夷群島南邊1.5Mm地方。佢嘅珊瑚礁面積先至得3.76km²咁細。若果計埋乾地、環礁湖同埋珊瑚島平地，總面積先至得24km²。成個島海拔先至得6m到。根據國際日期變更線經過嘅途徑，佢咁啱喺條綫嘅西邊隔籬，佢亦成爲地球上最東邊嘅陸地。島上邊冇任何新鮮水源，即使係南伊斯勒地區都要靠地下水先至得，只不過當地啲人要臨時搭個井先至飲到新鮮嘅水。當地嘅土地資源亦非常之少，淨得沙同碎石，即使係森林最密集嘅地方，泥地嘅厚度先至得唔夠10cm到。佢亦都係地球上最偏遠嘅島之一，距離以下呢啲城市嘅距離同時差都有咁上下到：

氣候
千禧島同成個基里巴斯共和國一樣，都係屬於熱帶雨林氣候。雖然佢好少見到有關氣象記錄，但係成年温度介乎喺28～32℃。雖然佢喺氣候變化好多嘅地方，但係亦有年平均1500mm嘅降雨量記錄。另外，佢有0.5m嘅漲退潮變幅同埋吹東北信風，島角有時都經歷住不平嘅海面漲退潮啲事。
千疋美德

千疋美德（1964年1月5號—）係退役日本足球員，教練，執教過鳥棲砂岩，及北九州新浪。
千田海人

千田海人（1994年10月17號—）係日本足球員，司職後衞，效力秋田藍閃電。
千甲站

千甲車喺台灣新竹市東區，係臺灣鐵路管理局內灣線嘅鐵路車站，同內灣線新竹－竹中路段銜接六家線，係配合台鐵捷運化政策，作為接駁台灣高鐵新竹站而新設嘅車站之一。
呢站喺2011年11月11號啟用，舊名「世博（千甲）車站」。
千禹熙

千禹熙，係大韓民國嘅一個女藝人同埋演員。
千秋直美

千秋直美（日文：ちあき なおみ(Chiaki Naomi)，1947年9月17號—）係日本女歌手同演員。1992年9月，佢喺老公鄉鍈治肺癌過身之後退隱。
佢原名瀨川三惠子，藝名只用平假名「ちあきなおみ」。「千秋直美」只係根據藝名日文同音漢字嘅非正式翻譯。
千秒

千秒（英文：kilosecond，符號ks）係一個好少用嘅時間單位，1千秒等如1,000秒，等於16分鐘40秒。
千與千尋

《千與千尋》（粵拼：cin1 jyu5 cin1 cam4，日文：千と千尋の神隠し）係一部由知步里工作室制作嘅日本動畫電影，劇本同導演係宮崎駿。《千與千尋》2001年7月20號喺日本首映，同年12月香港同臺灣上畫，翌年9月20號美國上畫。套片世界知名，攞過好多獎。
套片喺日本國內票房，創下空前紀錄，有316億日圓，係日本史上票房最高電影。

故仔
十歲嘅千尋同佢亞爸亞媽揸車去緊新嘅屋企。途中，千尋老竇因為揸錯方向，搞到架車停咗喺條荒廢咗嘅隧道前面。因為亞爸亞媽嘅好奇心，千尋唔情願噉逼住同佢哋一齊過咗條隧道，意外嚟到咗個冇人住嘅城市。千尋望到一間好靚嘅油屋，行去嗰陣喺條橋度遇到一個叫白龍嘅男仔，佢警告千尋要喺日落之前返返去佢原本個世界。但係，千尋發現已經太遲喇，佢亞爸亞媽因為喺餐廳擅自食咗原先要畀神靈食嘅嘢食而變咗兩隻豬，而千尋原先返去嗰條路亦都畀洪水擋住咗。夜幕降臨，好多鬼怪喺條街度浮現，又驚又無助嘅千尋踎喺笪地度喊，重發現自己個身體變得越嚟越透明，好似就嚟消失噉，呢個時候再次出現嘅白龍幫咗佢。
白龍建議千尋去鍋爐爺爺度搵工做，因為唔做嘢嘅人會畀湯婆婆變做豬。而且，千尋需要喺呢個世界度生存落去，先有機會去救返佢亞爸亞媽同返返去原來嘅世界。於是乎，千尋去咗搵鍋爐爺爺，但係鍋爐爺爺已經夠嗮人手，就叫油屋工人小玲將千尋送去呢間澡堂嘅事頭婆女巫湯婆婆度。湯婆婆諗住嚇走千尋，但因為千尋嘅堅持，湯婆婆卒之請咗佢做嘢。湯婆婆剝奪咗千尋個名，重將佢個名改做「小千」，然後吩咐佢喺呢間專畀800萬神靈沖涼嘅油屋度做嘢。白龍帶千尋去見佢亞爸亞媽，千尋見到自己亞爸亞媽變咗做豬而喊咗出嚟，重叫佢哋「千祈唔好食咁肥，如果唔係會畀人劏」。後嚟白龍話畀千尋知，湯婆婆係靠攞走人哋個名嚟主宰呢度所有人，如果千尋唔記得自己個真名，佢就會好似自己噉返唔到去原來嘅世界。但係，由於某啲原因，白龍話佢雖然唔記得自己個名，但偏偏記得千尋呢個名，重話自己好耐之前就已經識得千尋。
千尋因為係人類而受到第啲浴室工人嘅厭惡，不過佢仍然有鍋爐爺爺同小玲嘅帶挈。喺做嘢嗰陣，千尋因為覺得無面人係客人而畀咗佢入嚟。千尋同小玲嘅第一位人客係臭到連飯都變霉嘅腐爛神，後嚟千尋發現原來佢係嚟自被污染嘅河流嘅神靈「河神」。喺千尋幫佢掹走嗮體内嘅垃圾之後，河神畀咗千尋一粒「河神之丸」，重留咗啲黃金碎喺笪地度。同時間，無面人變咗好多由河神留低嘅黃金出嚟，用呢啲黃金誘惑工人，跟手靜靜雞食佢落肚。由於佢可以變黃金出嚟，無面人受到成間油店嘅人嘅愛戴。無面人變咗好多黃金畀千尋，但係千尋唔要，於是後嚟無面人又生吞咗另外兩個人，令到油店陷入咗恐慌。
千尋睇到一啲紙公仔襲擊緊一條白色嘅龍，千尋認到呢條龍就係白龍。當受咗傷嘅白龍跌咗落去湯婆婆嘅閣仔嗰陣，千尋跟埋佢上去。匿埋喺千尋背脊嘅紙公仔變身做湯婆婆嘅孖生家姐錢婆婆。佢將湯婆婆個孫仔「寶寶」變咗隻老鼠，重將湯婆婆嘅哈比鷹變做隻雀仔。錢婆婆話畀千尋知白龍為咗跟佢妹妹湯婆婆學法術而偷走咗佢嘅魔女印章，重話凡係偷走咗印章嘅人都會死。白龍整爛咗紙公仔令到錢婆婆消失。白龍同千尋、老鼠同雀仔一齊跌咗入去鍋爐爺爺間房，千尋咬開一半河神之丸畀白龍食，令佢嘔返個魔女印章同一條黑鼆鼆嘅蟲出嚟，千尋用腳踩扁咗條蟲。
當時，生呑咗三條友嘅無面人要求要見千尋，打算再用錢同嘢食吸引佢。但千尋冇受到誘惑，反而畀無面人食埋本身留畀佢亞爸亞媽嘅嗰半舊河神之丸，令到無面人嘔返嗰三個人出嚟。由於白龍重昏迷緊，千尋決定將印章還返畀錢婆婆同向佢講對唔住。鍋爐爺爺畀咗千尋幾張去錢婆婆屋企嘅火車飛，但係就話近排去錢婆婆屋企嘅火車都係有去冇回，分分鐘可能返唔到嚟，但係千尋為咗白龍仍然決定要去。小玲將千尋送到火車軌旁邊，千尋叫埋無面人同老鼠、雀仔一齊坐上火車，千尋相信無面人離開油屋之後心地會變返善良。火車到站之後，千尋到咗錢婆婆屋企同還返個印章畀佢，錢婆婆同無面人、老鼠、雀仔一齊織咗條紫色護身髮圈送畀千尋，叫佢綁喺啲頭髮度。
另一邊，已經醒返嘅白龍話畀湯婆婆知，佢最心愛嘅嘢已經畀人偷龍轉鳳咗。白龍要脅湯婆婆話自己可以幫手搵佢個孫返嚟，前提係要畀千尋同佢亞爸亞媽返去原本嘅世界。白龍以龍嘅形態嚟到錢婆婆屋企，白龍得到咗錢婆婆嘅原諒，同千尋佢哋一齊返去油屋，而無面人就留喺錢婆婆屋企做助手。一路走嚟，千尋意識到佢細細個嗰陣時跌咗落去嘅嗰條河就係白龍嘅真實身份。喺千尋細個嗰時，佢為咗執返隻鞋而跌咗落河，白龍將千尋帶到淺灘而救咗佢。當千尋話畀白龍知呢件事之後，亦都講返畀白龍知佢自己個真名。
返到油屋之後，白龍要求湯婆婆即刻放咗千尋同佢亞爸亞媽。呢次，油屋工人亦都企喺千尋嗰邊。湯婆婆就命令千尋喺一堆豬入面搵返佢亞爸亞媽出嚟，成功咗先可以打破詛咒返去原本嘅世界，但係淨係有一次機會。千尋話呢堆豬入面根本冇佢亞爸亞媽之後，成功打破咗詛咒，於是喺油屋工人嘅祝福底下同白龍一齊離開咗油屋。當白龍同千尋到達同人類世界之間嘅邊界嗰陣，原先變咗做海嘅嗰條路變返做草原。白龍同千尋講，佢只可以送到嚟呢度，叫千尋沿住初初走入嚟嗰條路行返出去，而且千祈唔可以望返轉頭，直至走出隧道為止。白龍同千尋講佢唔會再做湯婆婆嘅徒弟，而且總有一日會返返去原本嘅世界，同千尋再次見面。千尋跟住白龍嘅指示，嚟到咗初初入嚟嘅隧道前面。變返做人嘅亞爸亞媽喺隧道口前面等緊。千尋經過咗嗰條隧道返咗去原本嘅世界，好似乜都冇發生過噉。隧道嘅外觀好似同千尋嚟嗰陣個樣有啲唔同，千尋擰轉頭望返條隧道，但係已經冇咗喺另一個世界嘅記憶。之不過，千尋喺錢婆婆度攞到嘅嗰條由大家嘅力量織出嚟嘅紫色護身髮圈仍然綁緊喺千尋嘅頭髮，而且重開始發光。最後，千尋返上架車度，架車慢慢駛離隧道口，去緊佢哋新嘅屋企。

票房
根據日本電影製片人協會報導，《千與千尋》喺2001年7月20號由發行商東寶喺日本戲院上畫，票房收入304億円，係日本史上票房最高嘅電影。截至2020年，日本票房總額已經增加到316.8億円，亦係喺美國上畫前喺全球票房攞到2億美金嘅第一套戲。由Lasseter監督嘅迪士尼英文電影配音版喺2002年9月7號喺多倫多國際電影節度首映，跟住喺2002年9月20號喺北美上畫。《千與千尋》嘅市場營銷好少，少過迪士尼嘅第啲電影，2002年最多有151間戲院播過呢套電影。喺2003年攞到奧斯卡金像獎最佳動畫片之後，擴大到超過714間戲院都有播《千與千尋》。喺日本同美國以外嘅地區，呢套戲分別喺韓國同法國都取得咗成功，分別有1100萬美金同600萬美金嘅票房。喺阿根廷，呢套戲係最賣座嘅十大動漫電影之一。《千與千尋》喺日本上畫之後約莫18年，喺2019年6月21號喺中國大陸上畫。截至2020年，佢嘅全球票房總額超過3.83億美金。
千禧新世界香港酒店

千禧新世界香港酒店（英文：New World Millennium Hong Kong Hotel）係香港一間酒店，2014年開張，喺尖沙嘴東麼地道72號。
酒店前身叫香港日航酒店（英文：Hotel Nikko Hong Kong），1988年開張，嗰陣時由日本航空管理。
執行期

執行期（英文：runtime）係指 CPU 喺度執行段機械碼嗰段時間。
執行檔

執行檔（英文：executable file / executable）係指一個會令部電腦根據檔案嘅指令做嘢嘅檔案。
執波仔

執波仔（英文：Ball boys或Ball girls）係指喺足球、籃球、網球、美式足球、板球、籃球同棒球等體育比賽負責執波嘅人。佢哋通常都係青少年，雖然佢哋嘅工作性質唔一定係必要，但係能夠提高比賽效率，令到比賽冇咁嘥時間。
執笠

執笠，又叫結業、倒閉，係指一間企業或者一個組織唔再需要或者無能力繼續運作落去，而需要採取必要行動，例如停止經營。執笠嘅原因好多：
第一，可能係因為破產，即係嗰間企業或者嗰個組織唔夠資金嚟繼續營運，例如：喺香港嘅老牌建築商馮祥記，因為資金周轉問題，喺2024年3月1號破產，同埋遣散所有員工。喺中國，2019年創店，喺高峰期有超過300間舖嘅網紅手搖飲品店「圓真真」，因為虧損太大，而全線倒閉。
第二，可能係因為經營條件轉差，令到本來好賺錢嘅生意變成好難做落去，所以老闆接咗佢，輸少當贏，例如：喺香港，2023年1月至2024年1月嘅13個月裏面有160間「財仔」執笠，原因係利率抽升、破產潮令到佢哋回收唔到資金，好多顧客有借無還。
第三，獨資企業可能因為老闆死咗而無辦法繼續做落去，呢啲情況下，好多時啲伙記好難追討返啲遣散費同假期補償金。
第四，一間企業俾另一間企業（或者競爭對手）收購而停止繼續存在。
第五，一間企業同另一間企業合併而令到部分嘅分店執笠。
第六，一個機構因為當初創建嘅條件改變咗，所以需要停止營運。
第七，另一個執笠嘅原因係老細想逃避對員工嘅責任，例如：喺香港，餐廳、酒樓因為唔想俾長期服務金，或者利用香港嘅破產欠薪保障制度，而假執笠，換招牌繼續經營，最典型嘅例子係2012年嘅「老鼠平」案。
雖然執笠通常係針對企業或者係非營利組織（NGO），但係所有人類創建嘅組織都有可能會執笠，從一個街邊賣糖果嘅檔口、一間教堂，到整個宗教，直至係整個國家都有可能執笠。
執笠嘅形式有兩種：自願執笠同埋非自願執笠。組織嘅自願執笠比非自願執笠少好多，原因係喺正常情況下，喺可能嘅情況之下，大多數組織都會想繼續做落去，除非發生咗一啲令到佢哋唔可能繼續做落去，或者無必要繼續做落去嘅情況，例如政治、經濟、社會或者技術環境轉差。
執行器

執行器（actuator）係指將能量轉化成動能嘅裝置，例如一部機械人身上負責由電能源攞能量並且令部機械人郁嘅部件。
執骨

啲骨執完就會放入金塔，而金塔喺廣東廣西周圍都見得到。
執骨（粵拼：Zap1 gwat1）係指將土葬咗、已經腐化淨低嘅骨攞返出嚟放入金塔嘅行為。做呢樣嘢主要係因為風水，又或者需要搬走佢。呢種風俗喺粵人、福佬人、台灣人、琉球人、同壯族等嘅東亞族群都見得到。呢啲族群多數都係同百越族有關係，而且古代嘅中原皇朝亦都有文獻記載話百越族有啲類似嘅風俗。

做法
掘地起墳後，一般會喺棺材開一條罅，疏出臭味，再起天板（棺材嘅面板），然後吩咐在場嘅後人同先人叫一聲「起身喇！」。做完簡單儀式之後，就開始將骸骨由上至下逐塊執返來。將骸骨洗淨之後，用四至五日曬乾，之後便可睇後人嘅意願，將骸骨磨成骨灰，或放入金塔。

港澳
港澳公墓嘅棺葬階段規定六至七年安葬期，落葬六年或者七年之後，死人嘅屍體腐化，就要執骨。
執迷不悔

《執迷不悔》係香港歌手王菲出嘅第五張大碟。喺1993年2月5號發行。
執法

執法（law enforcement）係指政府有組織噉執行法律。
容冰

容冰係香港親中派政治人物。

選舉經歷
喺2021年9月，佢成為香港特别行政區選舉委員會同鄉社團委員。
容中爾甲

容中爾甲（藏文：g.yung drung rgyal གཡུང་དྲུང་རྒྱལ་，1972年8月7號—）係中國藏族歌手，四川阿壩州人。佢喺四川阿壩師範專科學校中文系畢業。佢係20世紀尾、21世紀頭最出名嘅藏族男歌手之一。
2007年容中爾甲作為總製作、出品人，同舞蹈家楊麗萍合作，推出大型歌舞樂表演《藏謎》。
容偉業

容偉業（1983年—），香港社運人士，祖籍廣東省東莞，外號「美國隊長」，常以美國隊長嘅打扮參加社運，喺青衣長青邨長大，患有自閉症。
容偉業曾參與2016年魚蛋革命而被捕，去到2019年5月9號被判入獄三年，喺2021年3月17號出獄。佢喺出獄嘅時候話想過返正常人生活，又呼籲香港人加油。
家鼠

家鼠（學名：Mus musculus），又叫小鼠，係鼠屬下面一個品種嘅動物，世界各地都好常見。
容可兒

容可兒（英文：Sharon Yung Ho Yee，1978年4月17號—），外號雪姨，係香港女YouTuber，以「富貴KOL」嘅形象出名。

簡歷
容可兒出身公屋單親家庭，自稱因為炒窩輪而賺咗唔少錢，跟住開始做美容Blogger，之後再轉做YouTuber，2021年更買咗兩個豪宅單位。
曾經有媒體報道，姜濤出道之前已經同雪姨相熟。

評論盆菜事件
2022年1月中，容可兒上載一段試食片，對嚟自香港麗思卡爾頓酒店、帝京酒店同基隆茶餐廳嘅外賣盆菜作比較，並對基隆茶餐廳嘅盆菜大力批評。網上對呢段試食片一面倒負評，認為價錢唔同，批評佢唔應該將酒店出品同茶餐廳出品比較，甚至喺新冠疫情艱難時期向小店落井下石。另外，試食片入面講到基隆茶餐廳嘅盆菜冇乜髮菜，跟住就夾硬插入一個養髮液廣告，網民亦批評係唔尊重。結果容可兒將條片落架同道歉。
不過，佢道歉之後冇得到大眾廣泛接納，之後佢上傳唔同短片，都被好多網民批評。
容儉輝

容儉輝（1989年1月13號—）係澳門田徑運動員，專門跨欄項目。
容器

籃係一種容器。
容器（container）係指用嚟裝第啲物件嘅工具，可以部份或者完全封閉，用響容納、儲存同運輸啲物件。物件可以放置響容器度，而容器就可以保護物物件。

歷史
人類用容器嘅歷史至少有十萬年，甚至可能有幾百萬年嘅歷史。第一個容器可能係用響儲存嘢食 ，咁樣令啲嘢食可以保存更長嘅時間，亦都方便攜帶，仲可以唔使受其它動物嘅侵擾。儲存嘢食嘅容器對人類社會嘅發展有好大嘅意義，呢個係響靈長類動物入面嘅一種獨有嘅行為。最早嘅容器可能是自然界入面原先有的嘅物體，例如響塔魯族同夏威夷族 嘅文化入面，有用空心葫蘆嘅案例。之後，再出現咗籃、木器同陶器。
容向紅

容向紅，香港親中派教育界人士，香港教育工作者聯會秘書長，曾經喺培僑中學任教中文科同普通話科。
宏明

宏明，香港親中派政治人，香港再出發大聯盟發起人之一。
宏恩基督教學院

宏恩基督教學院（英文：Gratia Christian College (GCC)，通稱：宏恩學院），香港一專上學院，根據《專上學院條例》喺2015年7月14號成立。現任校長係恒生管理學院前校長崔康常。

校舍
學院校舍位於九龍石硤尾偉智街5號，曽經俾嘉智學校、香港大學專業進修學院（石硤尾教學中心）同香港城市大學專業進修學院（SCOPE石硤尾教學中心）用過，嗰度同時亦係香港神召會石硤尾堂嘅堂址。

願景
呢間學院嘅願景係成為提供博雅同專業教育嘅私立基督教大學，培育具備能力同愛心嘅僕人領袖，服務中國同世界各地。

持續營運能力成疑
2017-2018學年，宏恩基督教學院本學年只取錄21名大一生，自2015年開校至今更一直出現財政赤字，2015年度財政更錄1,881萬虧損，持續營運成疑。

四高層登報宣佈辭職風波
根據東方日報報導宏恩基督教學院爆高層劈炮潮，開校功臣之一、社會工作學院院長關銳煊、心理學學院院長伍錫洪、發展及傳訊處處長林小麗及素質保證總監孫秀坤集體請辭，更爆出校方行政三宗罪，包括以校長崔康常為首的行政架構權力過大，影響學術自主，學術副校長又長期「隱形」，與教員缺乏溝通，部分教學所需的電腦軟件更遲遲未添置。
宏村

宏村（粵音：wang4 cyun1）係喺中國安徽嘅一條古村，喺2000年畀聯合國教科文組織列入世界遺產。
夔

夔係古代中國神話入面一種生物，得一隻腳。
夏野菜緒

夏野菜緒 ，係日本嘅一個女藝人同埋配音員。
夏雅雯

夏雅雯（英文：Harriet Ruth Harman，1950年7月30號—）係英國政治人，2015年做過代理英國工黨黨魁。
夏香薄荷

夏香薄荷（粵拼：haa6 hoeng1 bo6 ho4；學名：Satureja hortensis）係唇形科風輪草屬下嘅一年生草本植物，亦係種常用香草。
夏雅朗

夏雅朗(Harilela Aron Hari)，香港親中派政治人物兼生意人。

選舉經歷
喺2016年，佢成為香港特别行政區選舉委員會商界（第一）委員。之後，佢有份提名林鄭月娥參與2017年香港行政長官選舉。
夏雨

夏雨（Ha Yu；1946年6月14號—），原名黃成志，係香港男演員。佢喺廣東廣州出世，祖籍廣東新會，16歲偷渡到香港，報讀邵氏兄弟訓練班而開始演員生涯，做過麗的映聲、無綫電視、亞洲電視同香港電視網絡藝員，2016年佢再次加盟無綫電視簽部頭合約。
夏雨個仔黃奕晨（原名黃俊銘）係viuTV藝員。
夔氏

夔（粵拼：kwai4）係唐人姓氏，喺《百家姓》裏頭排第367位，依家經已冇乜人用。
呢篇夔氏係同姓氏有關嘅楔位文章，重未寫完嘅。麻煩你幫手充實佢。
占士三世

占士三世（英文：James III，1451年或1452年—1488年6月11號）係蘇格蘭斯圖亞特王朝第五任君主，同時係占士二世嘅仔、占士四世嘅老豆，響1460年8月3號至1488年6月11號在位。
占士四世

占士四世（英文：James IV，1473年3月17號—1513年9月9號）係蘇格蘭斯圖亞特王朝第六任君主，同時係占士三世個仔、占士五世個老豆，響1488年6月11號至1513年9月9號在位。
壹零捌館

壹零捌館（Hotel 108）係香港一間酒店，嚮旺角豉油街108號，近黑布街，毗鄰仕德福酒店。
酒店係單幢樓，服務式住宅，附近有旺角中旅社、港鐵旺角站、旺角東站、朗豪坊、手機街、波鞋街、女人街、寵物街、War Game軍服街、花墟、雀仔街、旺角玉器市場、廟街夜市。
以前叫做地王酒店（Acesite Hotel Hong Kong）。